AlexejDobrolubov/national_council_slovak_2010 huggingface dataset:
12. schôdza NR SR - 6.deň - A. dopoludnia
Dátum: 2024-04-24
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

60. Ďakujem za slovo. Ondrej, spomínal si veľmi trefne, že túto koalíciu vedie k predloženiu takéhoto zákona, samozrejme, strach z občianskeho sektora, pretože práve občiansky sektor je ten, ktorý nastavuje zrkadlo vláde a kritizuje aj kroky, ktoré robia, a oni to nepotrebujú. Od začiatku ale toho, ako vládne táto koalícia, je zrejmé, že to nie je len strach, ale aj pomsta a oni začali naozaj s veľkou ohováračskou kampaňou, ktorá negatívne ovplyvnila celú verejnú mienku, polarizuje spoločnosť a množstvo ľudí je už dnes presvedčených o tom, že mimovládny sektor je najväčšie zlo. Lenže nie je to len ohováračská kampaň, ale sú to normálne že strategické postupy tejto vlády, výsledkom ktorých je napríklad aj zrušenie dotácie ministerstva spravodlivosti v oblasti ľudských práv, kde sa oháňajú transparentnosťou a podobne a kde hovoria, že ministerstvo spravodlivosti má záujem poskytnúť prostriedky len tým organizáciám, ktoré si to zaslúžia, avšak na základe procesu, ktorý bude kontrolovateľný, ako keby už dnes nebol, zavádzajú verejnosť klamlivými informáciami. Hovorí to už aj programové vyhlásenie vlády, ktoré hovorí, že nemôžeme akceptovať, aby politicky zamerané subjekty často financované zo zahraničia netransparentne ovplyvňovali demokratickú politickú súťaž. A to je to vlastne, čo im naozaj vadí a čo potvrdili aj pán Gašpar a Michelko vo svojich faktických poznámkach, pretože oni nemôžu dopustiť, aby ktokoľvek kritizoval kroky tejto vlády. To je ten problém. Vadí im strašne napríklad Transparency International, ktorý hovorí o tom, akým spôsobom využívajú finančné prostriedky vo svojej kampani. Alebo Zastavme korupciu... (Prerušenie vystúpenia časomerom.)
12. schôdza NR SR - 5.deň - B. popoludní
Dátum: 2024-04-23
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

130. Ďakujem za slovo. Ja mám taký pocit, že tu vznikla nejaká utkvelá predstava, že mimovládne organizácie si snáď robia, čo chcú, a netransparentne rozhadzujú peniaze. Prepáčte, ale ja som takmer 20 rokov v mimovládnom sektore a nespomínam si teda ani na jeden projekt, ktorý by som nemusela transparentne vyúčtovať, účelovo minúť, pretože predstavte si, ale mimovládne organizácie podliehajú zákonu o účtovníctve. Výročné správy, kde musíte presne napísať, aké máte finančné prostriedky, odkiaľ, ako ste ich minuli, musíte zverejňovať. Neziskové organizácie to majú zo zákona, nadácie dokonca musia tieto výročné správy si dať overiť aj certifikovanými auditormi. Tak mne to pripadá skôr tak, že si tu len vymýšľate nejaké zástupné problémy, aby ste mohli mimovládne organizácie zdecimovať, utíšiť, ponížiť a znedôveryhodniť pre ostatných občanov. A zbytočne polarizujete spoločnosť miesto toho, aby ste ocenili prínos, ktorý mimovládne organizácie pre túto krajinu majú, pretože v mnohých veciach zastupujú štát, ja napríklad mám škôlky montessori, viete, takže aká je moja úloha ako mimovládneho? Mám 5-tisíc eur možno od nejakého zahraničného donora, ktorý chce prispieť malým deťom a budem zahraničnou agentkou? Celé sa mi to zdá úplne nelogické a až hanba. Je to hanba tento zákon, ktorý ste predložili a že sa tu oháňate nejakými výstupmi OECD. Ja by som na vašom mieste radšej bola ticho. Z môjho pohľadu vás ženie len túžba po moci, lebo sa tu chcete udržať ďalších osem rokov a vaším cieľom nie je demokracia, ale autokracia. Preto potrebujete utíšiť verejný sektor, ktorý vám povie, aký ste. Ďakujem.
12. schôdza NR SR - 5.deň - B. popoludní
Dátum: 2024-04-23
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

80. Už to ide. Ďakujem veľmi pekne za zdržanie, teda sa ospravedlňujem. Ďakujem ti, Zorka, ty si mala, samozrejme ako vždy, výborný príspevok a mne tak utkvelo hlavne také tri základné body, na ktoré by sme sa mali všetci sústrediť a mám potrebu ich vypichnúť, a to je problematika výboru menšín podľa počtu ľudí, ktorí sa k tomu hlásia, pretože určite, teda aspoň dúfam, že to všetci viete, že najviac na to dopláca najmä rómska národnostná menšina v tomto fonde, kde sa nehlási možno ani jedna tretina k rómskej národnosti a podľa toho máme teda omnoho menej finančných prostriedkov na podporu rómskej národnostnej kultúry. Ďalej je to otázka celej efektivity fondu, pretože vo všeobecnosti tento fond už dlhodobo čelí kritike, my dlho vieme, že sú tam dokonca aj podozrenia z konfliktu záujmov a zaujatosti pri prideľovaní finančných prostriedkov, veď sú známe mediálne kauzy, kedy tí, ktorí rozhodovali o úspešnosti projektov, tak boli zároveň žiadateľmi tých projektov alebo boli osobami blízko spriaznenými so žiadateľmi projektov. Okrem toho celý ten zákon je komplikovaný, administratívne deravý a mnohé oblasti podpory ani neodrážajú potreby, reálne potreby menšín a ja sa teda pýtam, ako je možné a to je ten tretí bod a to je úloha ministerstva, že pani Šimkovičová, ktorá je na čele ministerstva kultúry, neprišla už s nejakou systémovou zmenou celého tohto fondu a my tu vlastne budeme schvaľovať poslanecký návrh, ktorý by mal prísť v nejakom participatívnom procese. A ďalšia otázka, ktorú si kladiem a ktorá je nezodpovedaná, prečo profesionálna národnostná kultúra nie je súčasťou celkovo chápanej kultúry na Slovensku, prečo je len nejakou odnožou. A tieto veci by sme si mali v nejakej diskus... (Prerušenie vystúpenia časomerom.)
9. schôdza NR SR - 14. deň - A. dopoludnia
Dátum: 2024-02-22
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

58. Ďakujem veľmi pekne za slovo, pán predsedajúci. Lukáš, bol to naozaj veľmi pekný prejav, veľmi úprimný, srdečný, milý, taký, ako si ty dobrý človek, a ja ti za to ďakujem. Možno len jednu takú malú individuálnu pripomienku. Ja sa teda vôbec nehanbím za Rómov, pretože oni sa narodili v začarovanom kruhu chudoby, a tento štát im nevytvoril dostatočné podmienky na to, aby mali možnosť sa z tohto začarovaného kruhu chudoby dostať. Posudzujem ľudí individuálne na základe toho, či sú dobrí, zlí, či sú agresívni, rešpektujúci, či sú solidárni, alebo sú sebeckí, a tak ich hodnotím. A hanbím sa za ľudí, ktorí mali tie podmienky dostatočné na to, aby mohli zmeniť túto krajinu, a neurobili to. Hanbím sa za politikov a političky, ktorí zneužívajú rómsku kartu, vulgarizmy a kydajú oplzlosti do verejného priestoru len preto, aby mali čo najviac hlasov. Hanbím sa aj za tých politikov niektorých, ktorí momentálne sedia v tejto Národnej rade a ktorí šíria nenávistné prejavy voči Rómom a ešte viac polarizujú spoločnosť, pretože keď takíto ľudia, ktorí majú moc, takto rozprávajú o akýchkoľvek menšinách, nielen o Rómoch, tak tento spoločenský nenávistný diskurz iba legitimizujú, až sa stáva úplne normálnym a neuvedomujú si, že sú vzory pre mnohých ľudí, ktorí tieto názory od nich preberajú. A to je to nebezpečné, s tým by ste mali prestať. Ďakujem. (Potlesk.)
9. schôdza NR SR - 13.deň - B. popoludní
Dátum: 2024-02-21
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

102. Ďakujem veľmi pekne. Tak ako sa dlho nehovorí o rodovo podmienenom násilí, kde každá piata žena čelí fyzickému násiliu, tak ešte menej hovoríme o sexuálnom obťažovaní, ktorému čelí každá štvrtá žena. Takže tento problém na Slovensku je ešte vypuklejší ako vo fyzickom násilí v partnerskom vzťahu. A len 11% žien nahlasuje znásilnenie alebo sexuálne obťažovanie, či už na pracovisku, v školách, kdekoľvek. A ja sa ani nedivím, že tomu tak je. Ja osobne vo svojom okolí nepoznám ženu, ktorá by nebola terčom nejakých nechutných poznámok, nejakého obchytkávania a rôznych foriem sexuálneho obťažovania. Myslím si, že každá z nás má takéto negatívne skúsenosti. A to, prečo o tom nehovoríme, je aj ten fakt, že takáto forma obťažovania je v našej spoločnosti absolútne znormalizovaná. A keď aj niečo poviete a ozvete sa, tak ste viktimizovaná vy, obeť, prečo si sa tak obliekla, nemala si si dať taký červený rúž, určite si bola vyzývaná, vyzývavá, určite si bola koketná, načo chodíš večer sama a podobné veci. Miesto toho, aby sme brali za vinu toho páchateľa, tak skôr viníme ženy za to, že sa správali neprimerane. A osobne si myslím, že každý jeden muž, ktorý sa vie správať k žene ako k rovnocennej partnerke a vie si ju uctiť, nemá problém so súhlasom v sexuálnom vzťahu. Bohužiaľ, tí ľudia, ktorí sa nechcú vzdať svojich výhod v patriarchárnej spoločnosti a stále považujú ženu za menejcennú, tento problém majú. Ďakujem.
9. schôdza NR SR - 13.deň - B. popoludní
Dátum: 2024-02-21
Poslanec: Kosová, Ingrid (PS)
Druh vystúpenia: Vystúpenie v rozprave

86. Ďakujem veľmi pekne za slovo, pán predsedajúci. Beáta, ja ti veľmi ďakujem za tento podrobný exkurz do problematiky rodovo podmieneného násilia, pretože tejto problematike takmer vôbec nie je venovaná žiadna pozornosť, čo sa týka ani tu v parlamente teda, ani na verejnosti. A výsledkom je, samozrejme, že zlyhávame ako v oblasti primárnej, tak aj sekundárnej prevencie a ako sa ukazuje, tak aj v tej trestnoprávnej rovine. Keď sa tak zamyslíme nad tým, že prečo to ale je a prečo ostatné krajiny sú už tak ďaleko napríklad v riešení rodovo podmieneného násilia a u nás tomu tak nie je, tak ja musím vyjadriť presvedčenie, že z môjho pohľadu je to hlavne preto, lebo nekalým spôsobom do riešenia rodovo podmieneného násilia vstupuje ideológia, ktorá má na Slovensku naozaj veľmi podstatný vplyv na to, že sa táto problematika nerieši odborným spôsobom, ale ideologicky. A to nám bráni pomenovať ten základný problém, prečo k rodovo podmienenému násiliu dochádza, a to je pretrvávajúce rodové stereotypy. Je nutné začať s touto problematikou naozaj už v útlom veku, v prostredí škôl, keď už nie v domácnostiach, a tu narážame na ďalší problém, kedy je vzťahová a sexuálna výchova zrazu ideologickým problémom, ktorý pokladáme aj na tejto pôde za veľmi dôležité riešiť. Ja by som ešte chcela veľmi rýchlo upriamiť pozornosť aj na to, že je tu veľmi závažný problém, ktorý je opomínaný, a to je omnoho väčší výskyt rodovo podmieneného násilia v rómskych komunitách, ktorému čelia rómske ženy, a tejto téme nevenujeme absolútne žiadnu pozornosť. Čo sa ani nečudujem, keď tomu nevenujeme pozornosť v majoritnej populácii, nieto ešte vo vylúčených rómskych komunitách. Ďakujem za pozornosť. Už nemám čas viac.
9. schôdza NR SR - 12.deň - B. popoludní
Dátum: 2024-02-20
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

22. Ďakujem veľmi pekne za slovo. Aj ja chcem, samozrejme, v mene školského tímu Progresívneho Slovenska podporiť svoje kolegyne a kolegov v tomto zákone. A chcela by som upriamiť možno pozornosť na jednu dôležitú vec a to, že tento príspevok na predprimárne vzdelávanie môže vo významnej miere prispieť aj k rozmachu súkromných škôlok a rôznych iných alternatívnych foriem vzdelávania, pretože ja sama z vlastnej skúsenosti viem, že mimo Bratislavského kraja, napríklad na strednom alebo na východnom Slovensku by ľudia, rodičia prijali aj zaškolenie v nejakom súkromnom zariadení, ale nemajú na to dostatočné finančné prostriedky. A práve tento príspevok 450 eur, až do tejto výšky, by významne prospel k tomu, aby ľudia, ktorí sú a na tom aspoň čiastočne finančne dobre, ale aj zamestnaní, mohli svoje dieťa umiestniť v takejto novovybudovanej materskej súkromnej škole, čím by sa vlastne aj znížila kapacita, voľná kapacita v obecných materských školách, kde by zase mohli dochádzať deti, čo ja viem, z vylúčených lokalít alebo tie, ktorých rodičia nie sú zamestnaní. Čiže myslím si, že je to taká dobrá a sekundár... dobré a sekundárne opatrenie na to, aby sme znížili počet detí, ktoré vôbec nie sú zaškolené predprimárnym vzdelávaním. Ďakujem.
9. schôdza NR SR - 10. deň - A. dopoludnia
Dátum: 2024-02-15
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

74. Ďakujem veľmi pekne za slovo, pán predsedajúci. Pán Michelko, ja som v nemom úžase. Nič z toho, čo ste doteraz povedal, ma nepresvedčilo, nebol to žiadny jediný argument, ktorý by dokazoval, že tie vaše návrhy sú naozaj opodstatnené, nehnevajte sa. Pretože vo vzťahu k tomu, čo sa tu deje posledných sto dní, nemôže byť ani pochybnosti o tom, že sa tu snažíte z pozície arogancie moci dobreže nie ovládnuť celé Slovensko, nehnevajte sa. Zrušenie ŠPÚ, kompetenčný zákon, snaha o ovládnutie RTVS, koho chcete presvedčiť o tom, že naozaj sú vaše zámery úprimné? A ešte takýmto netransparentným spôsobom, ktorý znižuje absolútne dôveru v to, že máme tu nejaké dobré, netransparentné a nezávislé inštitúcie a že naozaj chcete chrániť demokraciu. Tak nehnevajte sa, ale keby ste to naozaj chcel, keby ste naozaj stál o to, tak sa naozaj snažíte zachovať v prvom rade transparentné výberové konania, kde by boli odborníci a odborníčky a bez politickej nejakej príslušnosti. To je najzákladnejšie. Čo keby ste radšej naozaj zanechal tie otvorené výberové konania a dal verejné výzvy, ktoré jasne stanovujú kritériá na tie dané pozície. Viac by ste spravil pre Slovensko, nehnevajte sa. Čiže tento zákon ide absolútne mimo všetkých snáh o normalizáciu kultúrnej obce a môžete sa hanbiť, že ho vôbec predkladáte. Ďakujem.
9. schôdza NR SR - 5. deň - A. dopoludnia
Dátum: 2024-02-07
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

62. Ďakujem veľmi pekne za slovo a že ste mi umožnili teda ísť ešte pred pánom ministrom. Ja by som sa len veľmi krátko chcela poďakovať všetkým za faktické pripomienky a pozdraviť tých študentov hore. Ale predtým ešte, pán Šimko, myslíte si, že na to, aby si človek napísal nejaký príhovor, potrebuje umelú inteligenciu? To fakt? K tomuto sa idem znižovať? Veď to je absolútne akože až nehumánne, aby sme sa tatko k sebe správali a vyjadrovali sa len kvôli tomu, že mám iný názor na veci ako vy, ešte neznamená, že je potrebné niekoho urážať. A myslím si, že to nie je ani dobrý vzor pre tých študentov tam hore. Pretože predpokladať aj u ľudí, že vás len zavádzajú a podvádzajú bez toho, aby ste predpokladali, že skôr majú naozaj dobrý názor a vy ho chcete vypočuť a rešpektujete iný názor, to je to, čo potrebujeme deti naučiť. A ja by som bola veľmi rada, keby ste sa radšej so mnou o tom možno niekedy porozprával a skúsil mi vy zargumentovať, čo z toho, čo som povedala, nebolo pravdivé. A chcela by som vedieť aj váš názor, ako aj názor ostatných, ktorí sa k tomuto zásadne nevyjadrujú. To by bol lepší vzor pre tých ľudí, pre ktorých tvoríme, hore, budúcnosť. Ďakujem. (Potlesk.)
15. schôdza NR SR - 10.deň - B. popoludní
Dátum: 2024-06-26
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

38. Ďakujem kolegom za ich faktické poznámky, len niekoľko vecí. Čo sa týka tej reputácie, asi by ste museli pochopiť trošku podstatu diplomacie ako takej. To znamená, že každý diplomat, ktorý u nás pôsobí, v jeho záujme je sa stretnúť s rôznymi funkcionármi, aby sa s nimi oboznámil, aby získal nejaké informácie, aby sa opýtal, vytvoril si nejaký prirodzený kontakt. To naši diplomati robia aj v Iráne alebo, ja neviem, kdekoľvek. Dokonca máme aj zástupcov diplomatického zboru, ktorí chodia do Severnej Kórei a tam si nadväzujú kontakty. To ale neznamená, že to je vnímané ako, ja ho chcem stretnúť, lebo ma to baví, alebo chcem to nejako zo svojich osobných dôvodov, to je diplomacia a to je spojené potom s reputáciou, pretože jedna vec je, že sa s ním stretnem a druhá vec je, čo napíšem domov, tzv. šnúru alebo špagát, kde opíšem situáciu. A ja vám poviem, nie sú tie špagáty dobré, ja to viem. Nemôžem vám povedať odkiaľ, ale viem. Takže toľko k tej reputácii. A teraz sa to posunie ešte na pozíciu podpredsedu parlamentu, ale v poriadku. Pokiaľ je to vaša voľba, tak asi vám zjavne na tom nezáleží, nevadí a všetky tie veci, ktoré hovoríte, ten je obvinený toho, ten je obvinený, všetko hádžte do jedného vreca, ako keby to bol jeden veľký taký mišmaš, taký koláč. Mali by sme fakt vedieť trošku ako rozdeľovať. A čo sa týka, pán Kapuš, rokov ´20 a ´23, no mne veľa vecí vadilo, veľa vecí mi vadilo, aj preto som z toho cirkusu odišiel. Lebo to bolo, to bolo tak. Odišiel som a to mi nikto nemôže poprieť, že som odišiel. Pani Plevíková, možno je celkom zaujímavé spomenúť pána Kollára, aj to je celkom trefné, len to bol váš kamarát z tej predošlej koalície. Keby nebolo Borisa Kollára, tak máte oveľa väčší problém a to veľmi dobre viete, takže moc... (Prerušenie vystúpenia časomerom.)
15. schôdza NR SR - 9.deň - B. popoludní
Dátum: 2024-06-25
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

128. Ďakujem, kolega. Tak som si predstavil, že keby to bolo naopak, že by sme my dávali takéto dôvody, že by sme my odvolávali takto predsedov výborov terajšej koalície, vtedajšej opozície, áno, preložila výbor, skritizovala SIS-ku alebo niečo podobné, si predstavte, že, ja neviem, ja by som si vymyslel, predseda Saloň prišiel v rifliach a v špinavých topánkach. Podľa rokovacieho poriadku, a Andrej Danko na tom lipne, porušil rokovací poriadok. No tak poďme ho odvolať. A by sme to takto robili dokolečka a dokola a každý mesiac by sme menili niekoho iného z nich a by sme si z nich robili srandu. Ako by ste na to reagovali? Každú chvíľu, dôvodov sa nájde ix. Dôvodov sa nájde naozaj ix. Úplne bez problémov. Myslím si, že asi by ste išli na námestia alebo by ste sa išli niekde sťažovať, možnože by ste dokonca oslovili Generálnu prokuratúru. No aj tak to by bol tiež dôvod, čo máte vy oslovovať Generálnu prokuratúru? Porušujete rokovací poriadok. Ale ja sa tak nad tým zamýšľam, že kam toto má viesť. Tento kontrolný výbor patrí opozícii. A teraz ako to bude? Tak odvoláte predsedkyňu výboru pani Kolíkovú, a ona tam zostane v tom výbore a ja neviem, akože kto to bude viesť? Akože vy to budete teraz viesť? A akým spôsobom to bude? A ako to budete všetko robiť? Ja neviem. Teraz tiež je otázka času, kedy pán Gašpar sa stane podpredsedom parlamentu, tak ako podpredseda parlamentu ešte bude viesť aj, aj branno-bezpečnostný výbor a bude aj v ústavnoprávnom výbore, aj bude v OKVVS, takže proste, proste vy zvládate tých funkcií viac a viac. A ono sa to ukazuje, že niektoré tie funkcie úplne nezvládajú. Pozrite sa napríklad na takého Saloňa, čo ste chceli byť akože profesionálni, ktorý má tých funkcií, koľko len chce, ich zbiera, ale už začína to byť, vyzerá tak, že ani jednu nezvláda. Dokonca aj policajné odbory sa proti nemu stavajú. A takto to sa... (Prerušenie vystúpenia časomerom.)
15. schôdza NR SR - 9.deň - B. popoludní
Dátum: 2024-06-25
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

110. Ideme odvolávať Máriu Kolíkovú, lebo vidia len ju, je to pre nich problém, ale nepozrú sa do vlastných radov. Dámy a páni z koalície, čo taký pán Kotlár? Ako splnomocnenec slovenskej vlády a Slovenskej republiky akú hanbu nám urobil v Svetovej zdravotníckej organizácii? Ako jediná krajina sme nezahlasovali, sme boli proti, krajina ako Afganistan, kde vládne Taliban, bola za, Severná Kórea dokonca, všetci, len Kotlár nie. A toto si porovnajte s Máriou Kolíkovou. Alebo pán Huliak, najväčší poľovník na Slovensku, ktorý vedie svoj poľnohospodársky výbor tak, že keď raz zasadne, tak to je dôvod na oslavu, otvára sa šampanské. Pretože ho ignoruje, bojkotuje, jednoducho ho likviduje. Alebo pani Šimkovičová, ktorá bola so svojím partnerom, s pánom Kotlárom na jachte, keď tu mala predkladať zákon. To vám nevadí? To je všetko v poriadku. Ale vy idete obviňovať Máriu Kolíkovú, že preložila výbor a že kritizuje SIS. Že to je hanba, veď to je na smiech. Ja si myslím, že vy si vôbec neuvedomujete, čo robíte, že v tej zaslepenosti, v tej pomstychtivosti ste stratili prehľad. Ale myslím si, že toto sú veci, ktoré sa môžu vytrhnúť z kontroly, a môže to viesť do väčšej špirály nenávisti, ktorú možno už vy sami nechcete, ale neviete sa zastaviť. A v politike vždy sú veci, ktoré sú niekomu ľúto, aj mne je v politike, čo som už robil, niekoľko vecí ľúto. A, Samo, ja si myslím, že aj tebe bude viacej vecí ľúto, keď odídeš z politiky, a toto bude jedna z... (Prerušenie vystúpenia časomerom.)
15. schôdza NR SR - 8.deň - A. dopoludnia
Dátum: 2024-06-21
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

72. Ďakujem veľmi pekne, Mária. Čo bolo dôležité, že si naozaj poukázala na nejaké ďalšie opatrenia, ktoré navrhujeme v našom pozmeňujúcom návrhu. A myslím si, že sú tam celkom dobré nápady, ktoré by sa mohli dostať potom do toho lex atentát a zároveň, samozrejme, potvrdzujú to, že tá komunikácia s opozíciou na tomto návrhu zákona je opodstatnená, a vidíme to aj v tom duchu, že došlo aj k zmenám toho pôvodného návrhu. Spomínala si aj vyhrážky. Áno, vyhrážky dostávame všetci, ako ja už som si na ne zvykol, dostával som anonymné listy domov, kadečo, samozrejme, že to nejak sa dá brať ako súčasť politického života na Slovensku, ale odráža to aj ten spôsob vzťahov a komunikácie, napätej atmosféry, ktorý tu máme. Preto si myslím, že by mal byť naozaj že obojstranný záujem tú komunikáciu nejakým spôsobom začať vylaďovať. Preto mal byť ten okrúhly stôl a tak ďalej, pretože úprimne osobne sa mi nepáči permanentné zneužívanie napríklad toho uniknutého videa atentátnika, na základe ktorého je potom obviňovaná opozícia z toho, že proste to bol nejaký opozičný politický aktivista a niečo podobne, napriek tomu, že to vyšetrovanie ešte neskončilo. Čiže je to naozaj niečo, čo vlastne ako keby prilievalo olej do ohňa. Takisto čo sa týka renty, však dobre vieme, že to nezlepší bezpečnostnú situáciu, okrem Británie niet krajiny v Európe, ktorá by niečo takéto mala zavedené. Viem napríklad, vidíme, že kancelára Kurza človek bežne stretne napríklad na viedenskom letisku a tak ďalej, našiel si inú prácu a tak to iste platí aj pre iných premiérov, čiže to by bol nejaký unikát. Zároveň sa to mohlo dať normálne do zákona ako novela zákona o platových podmienkach ústavných činiteľov, mimo tohto, nemuselo to byť v rámci toho lex atentát, mohli sme sa sústreďovať naozaj na tie podstatné veci, ktoré sa týkajú zlepšenia bezpečnostnej situácie.
15. schôdza NR SR - 7.deň - B. popoludní
Dátum: 2024-06-20
Poslanec: Krúpa, Juraj (SaS)
Druh vystúpenia: Vystúpenie s faktickou poznámkou

117. Ak niečo takéto bolo, v poriadku, beriem to na vedomie, asi to nebolo správne, ale vy to opakujete. Vy kritizujete to, čo niekto urobil a idete to urobiť ešte horši, ešte hnusnejšie, ešte odpornejšie s hnedým smradom, čo je pre vás vlastné, a takto budete tu ukazovať prstom na niekoho iného. Vy, ktorí idete likvidovať kompletne celú kultúru, média, demokraciu, slobodu slova. Odvolávajúc sa, ja neviem, možno na slovenský štát a na to, čo ste písali o tom, aká bola Slovenská republika medzivojnová rozvinutá, priam demokratická. Toto sú tie veci, ktoré sa vám páčia a tieto aplikujete teraz, tieto autokratické modely hnedého smradu. A odvolávať sa na to, že tu v minulosti boli, alebo nejak boli menovaní, však všetci vieme, že to RTVS bolo vždy nejakým spôsobom zneužívané. Áno, bolo. Je tu ale ten boj o to, že vy ho idete absolútne zlikvidovať. Absolútne zlikvidovať a ja som uvádzal aj v mojom prejave, my sme vášho Rezníka nenaháňali, neodvolali, neskántrili sme tú RTVS, tak ako to idete urobiť vy. Nechali sme ho dokončiť, vy to idete urobiť absolútne na hulváta. Totálne.